Document ID: 32000D0678

32000D0678
L 281/16
SLUŽBENI LIST EUROPSKE UNIJE
ODLUKA KOMISIJE
od 23. listopada 2000.
o utvrđivanju detaljnih pravila za registraciju gospodarstava u nacionalne baze podataka za svinje, predviđene Direktivom Vijeća 64/432/EEZ
(priopćena pod brojem dokumenta C(2000) 3075)
(Tekst značajan za EGP)
(2000/678/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 64/432/EEZ o zdravstvenim problemima životinja koji utječu na trgovinu govedima i svinjama unutar Zajednice (1), izmijenjenu i ažuriranu Direktivom 97/12/EZ (2), kako je zadnje izmijenjena Direktivom 2000/20/EZ Europskog parlamenta i Vijeća (3), a posebno njezin članak 14. stavak 3. točku (c) podtočku 4.,
budući da:
(1)
Za osiguranje funkcionalnosti baze podataka za svinje, bitno je utvrditi koje podatke ta baza podataka treba sadržavati.
(2)
Za početak je prikladno odrediti podatke u vezi s informacijama o registraciji gospodarstava sa svinjama.
(3)
Važno je da sve baze podataka država članica sadrže određene obvezne informacije i korisno je odrediti popis dodatnih neobaveznih informacija.
(4)
Mjere predviđene ovom Odlukom u skladu su s mišljenjem Stalnog veterinarskog odbora,
DONIJELA JE OVU ODLUKU:
Članak 1.
1. Registar gospodarstava mora sadržavati najmanje sljedeće informacije o svakom gospodarstvu sa svinjama:
(a)
oznaku države i identifikacijski broj koji sadrži najviše 12 znamenki (pored oznake države);
(b)
adresu gospodarstva;
(c)
ime i adresu osobe odgovorne za životinje;
(d)
zemljopisne koordinate ili ekvivalentnu zemljopisnu oznaku gospodarstva;
(e)
polje u koje nadležno tijelo može upisati sanitarne informacije, npr. ograničenja kretanja, status ili druge relevantne informacije u okviru programa Zajednice ili nacionalnih programa.
2. Osim informacija iz stavka 1., registar gospodarstava može sadržavati sljedeće podatke o svakom gospodarstvu sa svinjama:
(a)
vrsta proizvodnje;
(b)
kapacitet;
(c)
ima i adresa vlasnika gospodarstva;
(d)
ime i adresa osobe odgovorne za sanitarne mjere;
(e)
ostale informacije koje nadležno tijelo smatra potrebnima.
Države članice moraju obavijestiti Komisiju o informaciji iz stavka 2. koja je sadržana u registru gospodarstava u njihovim nacionalnim bazama podataka za svinje.
Članak 2.
Ova je Odluka upućena državama članicama.
Sastavljeno u Bruxellesu 23. listopada 2000.

Labels: 12
3
6